remissie van dootslage voer hanneken de huecker
kaerle etc. doen te wetene allen luyden iegenwoirdich
ende toecomende dat wy ontfaen hebben die oitmoedige
supplicatie van hannekin de huecker schamel ambachts geselle
woonende in onsen stede van antwerpen inhoudende hoe dat
hy suppliant omtrent drye weken naer paesschen sano xxi
lestleden welgedroncken wesende heeft gemoet een heynken
van weeke metten welcken luttel tijts daer te voren hy
zekere woirden gehadt hadde ende gemoetenen aldus elcanderen
zeijde hij suppliant tot heynken gaet vuyt mijnen weghe
daer op hij heynken oock wel by drancke wesende antwoirde
ic en sal om uwen wille vuyten wege niet gaen waerop hy
suppliant replicerende zwoer byde macht ende seyde weerdt
u treckende zyn mes ende voers. heijnken zyn dagghen
in meyninghen elcanderen te grievene dwelck aenma$$
zekere bystanders om alle grief te belettenen heeft een van
hemlieden den suppliant gehouden ende zyn mes genomen ende
dandere heeft den voirs. wylen heijnken gehouden de
welcke niet gehouden willende wesen heeft den houder $$
hem selfs willen steken zoe dat hy bedwonghen was hem
te laten gane ende aldus vuijten handen wesende es de
selve heynken hem suppliant die noch gehouden stont
innegecoomen gevende hem een steke in zyn corte re$$
met zynder dagghen dwelck gevoelende de suppliant d$
hy gequetst was zeere verstistourbeert ende verhit zynde
van bloede zeyde tot die hem hielt laet my gaen ic
ben gequetst ende ende mettien aenveerdenen zyn mes heeft vast
geslagen opden voirs. heynken ende gequetst in beyde zyn
armen zoe dat hy ter eerden viel ende zoude noch meer
geslagen hebben ten hadde geweest by tusschen comende
van goeden mannen dien den voers. suppliant oick grieuelyck
gequetst zynde wech geleyt hebben ende es alsoe de voers.
wylen heynken bliven liggen bloeyende ende des anderen
daighs daer naer van levenden lyve ter doot gecoomen
welck feyt ene mesv$$ hem suppliant bitterlycke leet $
ende om dwelcke hy beduchtende riguer van justicien
hem geabsenteert heeft vuyt onsen lande ende heerlycheden
van brabant ende en soude inde selve nemmermeer dorven wederkeren
hanteren noch converseren maer hem houden in vreemde landen
ende contreyen ende leven in grooter miserie ten waeren dat
onse gracie hem hier op verleent worde alsoe hy seyt ons
om deselve zeer oitmoedelyck biddende soe eyst dat wy die
saken voerscreven overgemerct genegen wesende ter bede ende
supplicatie vanden voorn. hanneken de huyeker suppliant ende hem
willende in dit stuck gracie ende genade preferende voor
riguer ende strangheyt van justicien zonderlinghe ter
eeren ende weerdicheyt vanden bitter passie onzen liefs heeren
jhesu christi? die hy geleden heeft voor ons allen op sulcken
dach als huyden hebben inden gevalle als boven vergevende
geremitteert ende quytgescholden vergeven remitteren
ende schelden quite vuyt zunderlinge gracie mits
desen onse brieve tsont ende manslach boven verclaert
mitsgaders alle peyne boete ende bruicke corporele ende
criminele daer inne hy ter causen vandien met diesser
aencleven mach iegens ons ende justicie mesdaen ende
mesbruyckt mach hebben ende hebben hem als van
desen wedergestelt ende gerestitueert stellen weder
ende restitueren tot syne goede fame name ende
gerychte in onsen voers. lande van brabant ende allen
anderen onsen landen ende tot zynen overbuerden goeden
indyen hiere eenighe heeft gelyck ende in alder
manieren als hy was voorde toecoempste vanden feyte
voerscreven imponerende hier op een eewich zwygen
ende scilencie onsen procureur general ende allen anderen onsen
rechteren justicieren ende officieren wy zy zyn satisfactie
ende beteng beteringe gedaen eerst ende voer alle werck
der partye geinteresseert indien die noch niet gedaen
en zy ende eenige dair toe dient cunlick alleenlyck
behoudelick dat de voorn. suppliant gehouden wordt
te resonderen die wettelycke costen van justicien indien
hieromme eenige gedaen ende naergevolgt syn ende oic tw$$
feyt iegens ons te beteren cunlicck naer gelegentheyt vanden
stucke ende die qualiteyt van zynen goede alles ter taxacie
ende arbitraige van onsen lieven ende getruwen die cancelier ende
luyden van onsen rade in brabant die wij daer toe commiteren
ontbieden daeromme ende bevelen den selven van onsen rade
in brabant dat voor hem geroupen die gene dyer over behouden
geroepen te zyne zy procederen wel ende duechdelyck tot
verifficatie ende interinemente van desen ende amende cu$$
voerscreven ende dat gedaen ende de selve costen ende
amende getauxeert gearbitreert ende betaelt zynde in
handen vanden genen van onsen ontfangers oft officiers diet
behoiren sal die gehouden wordt ontfanck daer af
te maeckene rekeninge bewys ende relictra te d$$$$
tot onsen behoeff metten anderen penningen van zyn ontfange
oft bew$$de $ sy ende alle andere onse ende der sma$$
heeren rechteren iusticieren ende officieren hueren stedehouderen
ende elck van hem bysonder soe hem toebehoiren sal da$
laten ende gedooghen den voorn. suppliant van dese onse gracie
remissie quytscheldinge ende pardoene ende van alden
inhouden van desen inder vuegen ende manieren voerder verhaelt
rustelick vredelick ende eewelyck genieten ende gebruycken laten
hem te doene oft te laten gescreve nu noch in toecoomende tyde
eenich hinder letsel oft moeyenesse in live noch in goede
in eeniger manieren ter contrarien maer indyen zyn lyf oft
eenige van zynen ongeconfisqueerden goeden zyn oft waeren
hiernamaels hieromme gevanghen gearresteert oft becoomen
dat zy die stellen oft doen stellen ter stont ende sonder
vertreck tot geheele ende volcoomen delin$$$ran brabant
ons alsoe gelyeft ende ten eynde dat die goet v$
ende gestadich blyve tot eewigen dage soe hebben
wy onsen segel hier aen doen hanghen behouden in andere
saken ons rechts ende eenenygelycken tsyne in allen
$ degenen in onsen stadt van mechelen opte heylige
goede vrijdag inde maent van april int jaer ons heeren
duyst vyfhondert tweentwintich ende van onsen rycken
te wetene vanden roomschen ende hongrie tvierde
ende vanden spaenschen etc tachste aldus stont
geschreven boven opte plycke byden keyser in zynen
rade ende geteeckent dubliove